CELEX: 62012TN0413
Language: sk
Date: 2012-09-20 00:00:00
Title: Vec T-413/12: Žaloba podaná 20. septembra 2012 — Post Invest Europe/Komisia

10.11.2012   
            
            
               SK
            
            
               Úradný vestník Európskej únie
            
            
               C 343/21
            
         Žaloba podaná 20. septembra 2012 — Post Invest Europe/Komisia
   (Vec T-413/12)
   2012/C 343/35
   Jazyk konania: angličtina
   
      Účastníci konania
   
   
      Žalobkyňa: Post Invest Europe Sàrl (Luxemburg, Luxembursko) (v zastúpení: B. van de Walle de Ghelcke a T. Franchoo, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil články 2, 5, 6 a 7 rozhodnutia Komisie z 25. januára 2012 o opatrení SA.14588 (C 20/09), ktoré Belgicko zaviedlo v prospech spoločnosti De Post-La Poste, teraz „bpost“, uverejneného v Úradnom vestníku EÚ29. júna 2012 (Ú. v. EÚ L 170, 2012, s. 1),
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza štyri žalobné dôvody.
   
               1.
            
            
               Prvý žalobný dôvod založený na tom, že záver Komisie, že sieť pobočiek nebola samostatnou službou všeobecného hospodárskeho záujmu („SVHZ“), za ktorú bolo možné poskytnúť náhradu, porušuje článok 106 ods. 2 a článok 107 ods. 1 a 3 ZFEÚ, predstavuje zjavne nesprávne posúdenia a tiež porušuje zásadu rovnosti zaobchádzania.
            
         
               2.
            
            
               Druhý žalobný dôvod založený na tom, že nezohľadnenie Komisiou jednej časti záväzku univerzálnej služby („ZUS“), a síce nákladov na sieť pobočiek, pri výpočte ziskov v oblasti ZUS, ktoré presahujú úroveň primeraného zisku, porušuje článok 106 ods. 2 a článok 107 ods. 1 a 3 ZFEÚ a predstavuje zjavne nesprávne posúdenie.
            
         
               3.
            
            
               Tretí žalobný dôvod založený na tom, že záver Komisie, že čisté náklady SVHZ s výnimkou poštovej služby musia byť započítané so ziskami v oblasti ZUS v rozsahu, v ktorom tieto zisky presahujú úroveň primeraného zisku, porušuje článok 107 a článok 106 ods. 2 ZFEÚ a tiež porušuje zásady proporcionality a rovnosti zaobchádzania.
            
         
               4.
            
            
               Štvrtý žalobný dôvod založený na porušení článku 107 a článku 106 ods. 2 ZFEÚ, ako aj na porušení zásady zákazu retroaktivity z dôvodu úplného opomenutia preniesť nedostatočné náhrady v prospech bpost naakumulované v období rokov 1992 až 2005, aby sa započítali so sumami údajných nadmerných náhrad v prospech bpost v období rokov 2006 až 2010.